|  |  |  |  |
| --- | --- | --- | --- |
| Rīgā, | 13.05.2024 | Nr. | 15-2/2966 |
| Uz |  | Nr. |  |

**Mārupes novada pašvaldībai**

*Informācijai*:

[tapis.palidziba@varam.gov.lv](mailto:tapis.palidziba@varam.gov.lv)

*Par lokālplānojumu Plieņciema ielā 41*

Pamatojoties uz Teritorijas attīstības plānošanas likumā (turpmāk – TAPL) noteikto kārtību, Vides aizsardzības un reģionālās attīstības ministrija (turpmāk – Ministrija) ir izskatījusi Teritorijas attīstības plānošanas informācijas sistēmas (turpmāk – sistēma) publiskajā daļā ģeoportālā (geolatvija.lv) pieejamo lokālplānojuma dokumentāciju nekustamajam īpašumam Plieņciema ielā 41, Mārupē, Mārupes novadā (turpmāk – Lokālplānojums)[[1]](#footnote-2). Lokālplānojums stājies spēkā 2024. gada 9. martā[[2]](#footnote-3). Iesniegumi, nolūkā apstrīdēt Lokālplānojumu, nav saņemti[[3]](#footnote-4).

Lokālplānojuma izstrāde uzsākta, pamatojoties uz Mārupes novada domes 2020. gada 4. augusta lēmumu Nr. 19 „Par lokālplānojuma izstrādes uzsākšanu teritorijas plānojuma grozījumu veikšanai nekustamajā īpašumā Plieņciema ielā 41, Mārupē, Mārupes novadā (kad. Nr. 80760031280)”[[4]](#footnote-5). Lokālplānojuma mērķis ir mainīt zemes vienības funkcionālo zonu *Savrupmāju apbūves teritorija* *(DzS)* uz funkcionālo zonu *Publiskās apbūves teritorija (P11)*, izvērtējot zemesgabala apbūves iespējas divām atsevišķām biroju ēkām, kā arī precizējot un detalizējot atļautos izmantošanas veidus un apbūves parametrus. Zemes vienības platība ir 1,62 ha.

Lokālplānojumam izstrādāta viena redakcija. Tās publiskā apspriešana notika no 2023. gada 20. septembra līdz 2023. gada 20. oktobrim[[5]](#footnote-6). No sistēmā publicētajiem materiāliem secināms, ka Ministru kabineta 2014. gada 14. oktobra noteikumu Nr. 628 “Noteikumi par pašvaldību teritorijas attīstības plānošanas dokumentiem” (turpmāk – noteikumi Nr. 628) un Covid-19 infekcijas izplatības un pārvaldības likuma[[6]](#footnote-7) 21. panta prasības ir ievērotas.

Noteikumu Nr. 628 3. punkts noteic, ka visus pašvaldības lēmumus, kas saistīti ar lokālplānojuma izstrādi un apstiprināšanu, pašvaldība piecu darbdienu laikā pēc to spēkā stāšanās ievieto sistēmā un pašvaldības tīmekļa vietnē. Savukārt 16. punkts noteic, ka plānošanas dokumenta publiskās apspriešanas termiņš sākas ne agrāk kā piecas darbdienas pēc attiecīgā paziņojuma publicēšanas sistēmā. Saskaņā ar TAPL 25. panta otro prim daļu pašvaldība divu nedēļu laikā pēc saistošo noteikumu pieņemšanas nosūta tos izsludināšanai oficiālajā izdevumā “Latvijas Vēstnesis”. Minētie termiņi ir ievēroti, izņemot 2020. gada 4. augusta lēmums par izstrādes uzsākšanu ievietots sistēmā 26 darbdienas pēc tā pieņemšanas.

TAPL 24. panta otrā daļa noteic, ka ar lokālplānojumu var grozīt pašvaldības teritorijas plānojumu, ciktāl lokālplānojums nav pretrunā pašvaldības ilgtspējīgas attīstības stratēģijai. Lokālplānojuma Paskaidrojuma rakstā[[7]](#footnote-8) pamatota tā atbilstība Mārupes novada Ilgtspējīgas attīstības stratēģijai 2022.-2034. gadam[[8]](#footnote-9). *Uz Lokālplānojumu attiecināms Stratēģiskais mērķis SM3 (Ekonomika) – inovatīva, augoša, efektīva, uz vietas potenciāla izmantošanu vērsta uzņēmējdarbības vide. Mērķi pamato novadā strauji augošais, tai skaitā gados jaunu un labi izglītotu, iedzīvotāju skaits, kas rada lieliskas iespējas šo resursu izmantot uzņēmējdarbības attīstībā. Stratēģisko mērķu īstenošanai tiek noteikti svarīgākie attīstības virzieni – ilgtermiņa prioritātes, no kurām prioritāte – līdzsvars uzņēmējdarbības un dzīvesvides attīstībā, vistiešāk ir saistīta ar lokālplānojuma teritorijā plānoto attīstību.*

Lokālplānojums ir īstenojams no dienas, kad šī vēstule publicēta sistēmā.

Ar cieņu

Telpiskās plānošanas un

zemes pārvaldības departamenta direktors D. Bičkovičs

Pētersone, 67026912

[daina.petersone@varam.gov.lv](mailto:daina.petersone@varam.gov.lv)

|  |
| --- |
| ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU |

1. <https://geolatvija.lv/geo/tapis?documents=open#document_29311>; [↑](#footnote-ref-2)
2. <https://www.vestnesis.lv/op/2024/49.18>; [↑](#footnote-ref-3)
3. Teritorijas attīstības plānošanas likuma 27. pants; [↑](#footnote-ref-4)
4. <https://tapis.gov.lv/tapis/lv/downloads/104973>; [↑](#footnote-ref-5)
5. Publiskās apspriešanas sanāksme notika 2023. gada 9. oktobrī tiešsaites platformā *MS Teams* un 2024. gada 29. janvārī – klātienē; [↑](#footnote-ref-6)
6. spēkā esošs Lokālplānojuma izstrādes laikā; [↑](#footnote-ref-7)
7. Paskaidrojuma raksta 32.-33. lp.; <https://tapis.gov.lv/tapis/lv/downloads/180518>; [↑](#footnote-ref-8)
8. <https://geolatvija.lv/geo/tapis#document_22959>. [↑](#footnote-ref-9)